На основу члана 13. ст. 2. и 3. Закона о локалној самоуправи („Службени гласник РС”, бр. 129/07, 83/14 – др. закон, 101/16 – др. закон и 47/18) , члана 13. и члана 37.став 1.тачка 21) Статута Града Ниша („Службени лист града Ниша“, број 88/08,143/16 и 18/19),

Скупштина града Ниша, на седници одржаној дана \_\_\_\_\_\_\_\_\_\_\_\_ доноси,

**ОДЛУКУ**

**О УСПОСТАВЉАЊУ САРАДЊЕ ИЗМЕЂУ ГРАДА НИША (РЕПУБЛИКА СРБИЈА) И АДИМИНИСТРАЦИЈЕ ВАСИЉЕОСТРОВСКОГ ОКРУГА САНКТ-ПЕТЕРБУРГА (РУСКА ФЕДЕРАЦИЈА)**

**Члан 1.**

Успоставља се сарадња између Града Ниша (Република Србија) и Администрације Васиљеостровског округа Санкт-Петербурга (Руска Федерација) у области комунално -пејзажног уређења, културе и уметности, привреде и туризма, социјалне и здравствене заштите, образовања, омладинске политике, спорта као и у другим областима од зајендичког интереса.

**Члан 2.**

Овлашћује се Градоначелница Града Ниша, Драгана Сотировски, да у име Града Ниша закључи споразум о сарадњи са представником Администрације Васиљеостровског округа Санкт-Петербурга.

**Члан 3.**

Средства за реализацију ове одлуке ообезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу града Ниша“, по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у “Службеном листу Града Нишa“.

Број:

Датум:

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О б р а з л о ж е њ е**

Члан 13. став 2. Закона о локалној самоуправи ("Службени гласник Републике Србије" број 129/07, 83/14 – др.закон и 101/16 – др.закон), прописује да јединице локалне смоуправе могу сарађивати са јединицама локалне самоуправе других држава у оквиру спољње политике РС уз поштовање територијалног јединства и правног поретка РС, а све у складу са Уставом и законом. став 3. истог члана прописује да одлуку о успостављању сарадње односно о закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе РС.

Закон о потврђивању Споразума између Савезне владе Савезне Републике Југославије и Владе Руске федерације о трговини и економској сарадњи („Службени лист СРЈ - Међународни уговори", бр. 1/95), правни је основ за трговинску и еконосмку сарадњу између држава на бази равноправности и узајамне користи. Члан 1. Споразума, између осталог, прописује да ће стране уговорнице доприностити свестраном унапређењу трговине и других облика економских односа између две земље у складу са одредбама овог споразума. Закон о потврђивању Споразума између Савезне Владе Савезне Републике Југославије и Владе Руске федерације о сарадњи у области културе, образовања, науке и спорта („Службени лист СРЈ - Међународни уговори", бр. 4/96), правни је основ сарадње у областима културе, образовања, науке и спорта. Члан 1. Споразума, између осталог, прописује да ће две стране свестрано доприносити продубљивању сарадње у области културе, образовања, науке и спорта, као и сарадњи између представника кутурног, уметничког и научног живота двеју земаља.

Члан 13. Статута Града Ниша ("Службени лист Града Ниша", број 88/08, 143/16 и 18/19), прописује да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

Одлуком о буџету Града Ниша за 2021. годину („Службени лист Града Ниша“, број 114/20 и 85/21) у оквиру раздела 1 – Градоначелник, глава 2.01 Градоначелник, програм 16 – политички систем локалне самоуправе, програмска активност 2101-0002 - функционисање извршних органа, функција 111 – извршни и законодавни органи, позиција 16, економска класификација 422 – трошкови путовања, за реализацију ове одлуке у 2021. години, нису опредељена средства. Средства за реализацију ове одлуке током 2022. и 2023. године, обезбедиће се Одлуком о буџету Града Ниша за 2022. и 2023. годину, у износу од 260.000 (за 2022. годину), односно 270.000 динара (за 2023. годину).

На основу свега напред наведеног, полазећи од најбољег интереса за обе јединице локалне самоуправе, предлаже се Скупштини Града Ниша доношење Одлуке о успостављању сарадње између Града Ниша (Република Србија) и Администрације Васиљеостровског округа Санкт-Петербурга (Руска Федерација).

**Вршилац дужности начелника**

**Градске управе за органе Града**

**и грађанска стања**

**Марина Јанковић**